Mariana Maççukato

Mariana Maççukato — italyan əsilli amerikalı iqtisadçı və professor.

Hazırda London Universitet Kolleci nəzdnində qurucusu olduğu İnnovasiya və İctimai Dəyər İnstitutuna rəhbərlik edən Maççukato ictimai sektorun innovasiyadakı yerinə dair tədqiqatlarına görə tanınır. Onun tədqiqat sahəsi sözügedən mövzu ilə yanaşı, iqtisadiyyatda dəyər anlayışını da əhatə edir. ABŞ-də çap olunan "The New Republic" jurnalı Maççukatonu innovasiya sahəsində üç ən mühüm mütəfəkkirdən biri kimi xarakterizə etmişdir.

Mariana Maççukato innovasiya iqtisadiyyatı, dəyər nəzəriyyəsi və siyasi iqtisadiyyat sahələri üzrə çoxsaylı nəşrlərə malikdir. Bunların sırasına "Sahibkar dövlət: İctimai və Özəl Sektor Miflərini Dağıtmaq", "Hər Şeyin Dəyəri: Qlobal İqtisadiyyatda Yaratmaq və Almaq" və "Missiya İqtisadiyyatı: Kapitalizmi Dəyişdirmək üçün Ay Səyahəti Bələdçisi" kimi kitablar aiddir.

Maççukato 2021-ci ildə İtaliya Respublikasının ən yüksək mülki mükafatı olan "İtaliya qarşısında xidmətlərə görə" ordeni ilə təltif edilmişdir.

 Həyatı 
Mariana Maççukato 16 iyun 1968-ci ildə Romada Ernesto və Alessandra Maççukatonun ailəsində doğulmuşdur. Maççukato ailəsi Ernestonun Prinston Universitetinin Plazma fizikası laboratoriyasında çalışmağa başlamasının ardınca ABŞ-yə köçmüşdür.

Mariana Maççukato 1986-cı ildə Prinston orta məktəbini bitirmiş, ardınca Tafts Universitetində beynəlxalq münasibətlər ixtisası üzrə bakalavr təhsili almışdır. Nyu-Yorkda yerləşən Yeni Məktəbdə iqtisadiyyat sahəsində magistratura (1994) və ardınca doktorantura təhsili almışdır (1999).

 Ailəsi 
Maççukato italyan əsilli film istehsalçısı Karlo-Kresto Dina ilə evlidir və 4 uşağı var.

 Elmi fəaliyyəti 
Maççukatonun elmi tədqiqat sahəsi şirkətlər, ayrı-ayrı sferalar və ölkələr səviyyəsində innovasiya, dövlət siyasəti, maliyyə bazarları və iqtisadi artım kimi faktorlar arasındakı əlaqəni əhatə edir. Tədqiqatlarında Şumpeter təsiri vardır və əsasən təkamül iqtisadiyyatı əsərlərinin nəzəri strukturunun nüvəsini təşkil edir.

 Seçilmiş əsərləri 
 "Sahibkar dövlət: İctimai və Özəl Sektor Miflərini Dağıtmaq", 2013.
 "Hər Şeyin Dəyəri: Qlobal İqtisadiyyatda Yaratmaq və Almaq", 2018.
 "Missiya İqtisadiyyatı: Kapitalizmi Dəyişdirmək üçün Ay Səyahəti Bələdçisi", 2021.

 İstinadlar 

Kateqoriya:"Britaniya imperiyası" ordeni komandorları